laion/Wikipedia-Exotic huggingface dataset:
פטרה שירמן

פטרה שירמן (בגרמנית: Petra Schürmann; ‏15 בספטמבר 1933 – 14 בינואר 2010) הייתה שחקנית ודוגמנית גרמנייה. שירמן נולדה במנשנגלדבך. ב-1956 השתתפה בתחרות מיס גרמניה וסיימה במקום השלישי. עקב היותה דוברת אנגלית היא נבחרה לייצג את גרמניה בתחרות מיס עולם שנערכה בלונדון. בתחרות היא נבחרה למקום הראשון והוכתרה כמיס עולם 1956. בעת היבחרה היא למדה פילוסופיה והיסטוריה של האומנות באוניברסיטאות של בון וקלן ולאחר מכן המשיכה את לימודיה במינכן. ב-1960 שיחקה בסרט "The Magnificent Rogue" אודות איש עסקים המתמנה לאזרח כבוד בעירו ומספר את סיפור חייו בתקופת מלחמת העולם השנייה דרך פלשבק. ב-1969 שיחקה בסרט "שבעה ימי חסד", שהוצג בפסטיבל הסרטים הבינלאומי במוסקבה, העוסק בתלמיד בפנימייה הנעלם ובחקירת מציאתו. ב-1971 שיחקה בסרט "מלאכי הטרור". היא עבדה כמנחה בטלוויזיה הגרמנית ופרסמה מספר ספרים שכתבה. ב-1973 נישאה לרופא ד"ר גרהארד פרוינד, איתו ניהלה רומן בחשאי מ-1967, כאשר באותו הזמן היה נשוי לשחקנית מריאן קוך, והוא אבי בתה אלכסנדרה. פטרה שירמן, במסד הנתונים הקולנועיים IMDb (באנגלית) פטרה שירמן, באתר Discogs (באנגלית) פטרה שירמן, באתר "Find a Grave" (באנגלית) Petra Schürmann ist jetzt ganz allein!‎ (בגרמנית) Petra Schürmann trotzt dem Schicksal (בגרמנית)
רוזנות העיר נירנברג

רוזנות העיר נירנברג (בגרמנית: Burggrafschaft Nürnberg) הייתה מדינה של האימפריה הרומית הקדושה מתחילת המאה ה-12 עד שלהי המאה ה-15. בתחילה שלטו הרוזנים על העיר נירנברג, אולם לאחר כ-200 שנה איבדו הרוזנים את שליטתם בעיר, והיא הפכה לעצמאית בשנת 1219. בסופו של דבר, חולקה הרוזנות לברנדנבורג-אנסבך וברנדנבורג-ביירוית. נירנברג נוסדה כנראה בסביבות המאה ה-11, והאזכור הראשון של העיר הוא מ-1050, על מיקום הטירה הקיסרית בין פרנקיה המזרחית לבין המרקיזות הבווארית של נורדגאו. בין השנים 1050–1571, העיר התרחבה באופן דרמטי בשל מיקומה החשוב על נתיבי הסחר. קונרד השלישי, מלך גרמניה הקים את הפרקלאב הראשון שניהל את בתי המשפט מסביב לשטחים הקיסריים. הרוזנים הראשונים היו מבית ראבס האוסטרי, אולם לאחר שהוא נכחד בסביבות 1190, עברה הרוזנות לבית הוהנצולרן. אולם, מסוף המאה ה-12 עד תקופת האינטרגנום (1254-73), כוחם של רוזני העיר פחת ככל שקיסרי בית הוהנשטאופן העבירו לידי האצולה העירונית את הסמכויות האזרחיות, שכללו את הנהלת העיר, ובתי המשפט לידי ראש העיר הקיסרי. רוזן העיר ניהל את האדמות שמסביב נירנברג, הטיל מיסים והיווה את בית המשפט הגבוה ביותר בעניינים הנוגעים לציד וחקלאות. בנוסף, הוא גם היה המגן הממונה של המוסדות הכנסייתיים השונים, הכנסיות והמנזרים, ואפילו של הבישוף של במברג. זכויות היתר של רוזן העיר הועברו לעיר במהלך המאה ה-14 ותחילת המאה ה-15. היחסים המתוחים בין אצולת העיר לרוזן התפרצו לבסוף לאיבה גלויה, שהשפיעה רבות על ההיסטוריה של העיר. נירנברג מכונה לעיתים קרובות כעיר הבירה הלא רשמית של האימפריה הרומית הקדושה, בעיקר בגלל הדיאטות הקיסריות (Reichstage), אשר התקיימו בטירת נירנברג. הדרישה הגוברת של בית המלוכה והחשיבות ההולכת וגוברת של העיר משכה את הסחר והמסחר לנירנברג, הנתמכת על ידי קיסרי הוהנשטאופן. פרידריך השני, קיסר האימפריה הרומית הקדושה העניק את Großen Freiheitsbrief, הכולל את זכויות העיר הקיסרית המיידיות (Reichsfreiheit), את הזכות להטבעת מטבעות ומדיניות מכס עצמאית, והסירה את העיר כמעט לחלוטין משליטת רוזני העיר. עד מהרה הפכה נירנברג, יחד עם אאוגסבורג, למרכז מסחר על המסלול בין איטליה לצפון אירופה. גוטפריד השני מראבס (1105–1137) קונרד הראשון מראבס (1137–1143) גוטפריד השלישי מראבס (1143–1160) קונרד השני מראבס (1160—1191) פרידריך הראשון (1192–1204). פרידריך השני (1204–1218). קונרד הראשון (1218–1261). פרידריך השלישי (1262–1297) יוהאן הראשון (1297–1300). פרידריך הרביעי (1297–1332). יוהאן השני (1332–1357) פרידריך החמישי (1357–1397) יוהאן השלישי (1397–1420). פרידריך השישי (1398–1427). מדיה וקבצים בנושא רוזנות העיר נירנברג בוויקישיתוף (בגרמנית) Nürnberg, Reichsstadt: Politische und soziale Entwicklung (Political and Social Development of the Imperial City of Nuremberg), Historisches Lexikon Bayerns תבנית:Cite Catholic Encyclopedia
ונדי פרידמן

ונדי לורל פרידמן (באנגלית: Wendy Laurel Freedman; נולדה ב-17 ביולי 1957) היא אסטרונומית יהודיה קנדית-אמריקאית. ידועה בזכות מדידתה של קבוע האבל וכמנהלת מצפי הכוכבים של מכון קרנגי בפסדינה בקליפורניה ובלאס קמפנאס בצ'ילה. היא מכהנת כפרופסורית לאסטרונומיה ואסטרופיזיקה באוניברסיטת שיקגו. תחומי המחקר העיקריים שלה הם קוסמולוגיה תצפיתית, בדגש על מדידת שיעורי התרחבות היקום בעבר ובהווה, ואפיון טבעה של האנרגיה האפלה. פרידמן גדלה בבית יהודי בטורונטו שבקנדה. אביה, רופא פסיכיאטר, ואמה, פסנתרנית קונצרטים, עודדו את התעניינותה במדע. למדה פיזיקה בתיכון, ובעקבות זאת החליטה ללמוד פיזיקה באוניברסיטת טורונטו. בתחילה למדה ביופיזיקה, ובהמשך היא שינתה את המקצוע הראשי לאסטרונומיה. היא קיבלה תואר ראשון בשנת 1979. היא המשיכה ללמוד באוניברסיטת טורונטו, וקבלה דוקטורט באסטרונומיה ואסטרופיזיקה ב-1984. באותה השנה היא הצטרפה למצפה הכוכבים של מכון קרנגי בפסדינה כפוסט-דוקטורנטית. היא הפכה לחברת הסגל המדעי במצפה שלוש שנים מאוחר יותר, והייתה האישה הראשונה שהתמנתה לצוות המדעי הקבוע. ב-2003 היא מונתה למנהלת של מצפי הכוכבים של מכון קרנגי. עבודתה המוקדמת התרכזה בעיקר בקנה המידה הקפאידי. פרידמן הובילה במשותף צוות בין-לאומי אשר כלל 30 אסטרונומים ומטרתו הייתה לחשב את קבוע האבל, שהוא מספר מפתח להערכת גיל היקום. קבוע האבל הוא קבוע המתאר את קצב התפשטות היקום. לאחר חישוב של קבוע האבל, ניתן להסיק את גודל היקום הנראה ואת גיל היקום. הצוות מדד את המרחק ל-24 גלקסיות באמצעות כוכבים הנקראים משתנים קפאידים, ומדד את קבוע האבל באמצעות חמש שיטות בלתי תלויות. החוקרים, בראשות פרידמן, פרסמו את תוצאות המחקר הסופיות בשנת 2001. עבודתם חישבה את קבוע האבל בדיוק של 10% ובכך פתרה מחלוקת ארוכת שנים. פרידמן יזמה את פרויקט טלסקופ מגלן הענק וכיהנה כראש הדירקטוריון משלב היוזמה ב-2003 ועד לשנת 2015. פרויקט זה משלב אוניברסיטאות ומכוני מחקר מובילים בעולם במטרה לבנות טלסקופ אופטי בגודל 25 מטר בהרי האנדים שבצ'ילה. הטלסקופ צפוי להיות פעיל בשנת 2029. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. פרידמן נבחרה כחברה באקדמיה הלאומית למדעים, בחברה הפילוסופית האמריקאית, באקדמיה האמריקאית לאמנויות ולמדעים וכן בחברה האמריקאית לפיזיקה (אנ'). מדיה וקבצים בנושא ונדי פרידמן בוויקישיתוף Koppes, Steve (7 באוגוסט 2014). "Wendy Freedman, world-leading astronomer, joins UChicago faculty". UChicago News (באנגלית). {{cite web}}: (עזרה) Miriam Coleman, Voyagers, Tablet Magazine, February 24, 2011; Maureen Searcy, Cosmic cuisine, The University of Chicago Magazine, 110,4 (December 21, 2016). National Academy of Sciences, "InterViews: Wendy L. Freedman" Carnegie Institution, "The Carnegie Observatories: Director" Elizabeth H. Oakes, Encyclopedia of World Scientists, "Wendy Freedman" National Academy of Sciences - http://www.nasonline.org, Wendy L. Freedman, www.nasonline.org Freedman, W. L.; et al., Final Results from the Hubble Space Telescope Key Project to Measure the Hubble Constant, Astrophysical Journal 553: 47, 2001
צ'ונגצ'ינגוזאורוס

צ'ונגצ'ינגוזאורוס (שם מדעי: Chungkingosaurus; מילולית: "לטאת צ'ונגצ'ינג") הוא סוג של דינוזאור מתת-סדרת הסטגוזאורים שחי בתור היורה לפני 160 מיליון שנה. דינוזאור זה היה קרובו למשפחת ההואיאנגוזאוריים של ההואיאנגוזאורוס, ושניהם התגלו במכרות בסצ'ואן שבצפון סין. בסוג זה נמצא מין יחיד, Chungkingosaurus jiangbeiensis, שהתגלה ב-1983. הוא קיבל את שמו עקב הקרבה של מאובניו למחוז צ'ונגצ'ינג. שם המין קרוי על שם נפת ג'יאנגבי (Jiangbei). דינוזאור זה היה קרובם הקדום של בני משפחת הסטגוזאוריים, אך הוא היה קטן בהרבה והגיע לאורך של 4–5 מטר בממוצע. הוא הכיל שיניים קטנות בקדמת הלסת, דבר שעזר ללחך צמחייה והיה בעל זיז דוקר על כתפיו. הזנב גם הכיל 4 דוקרנים, איתם הוא ניפנף כדי להבריח טורפים. כמו לשאר הסטגוזאורים הוא הכיל 2 שורות של זיזים על גבו עד הזנב, אך צורתם דמתה לסכינים יותר מללוחיות גדולות, כמו אצל הסטגוזאורוס הגדול, דבר שמנע מהם לעזור לחמם את הגוף בצורה יעילה. כמו שאר הסטגוזאורים הוא ניזון מאכילת צמחייה והיה בעל מוח קטן. לצידו חיו אוכלי צמחים גדולים כמו ממנצ'יזאורוס, אומייזאורוס וגם סטגוזאורים גדולים יותר כמו טואוג'יאנגוזאורוס וציאלינגוזאורוס. ייתכן שהוא נטרף בידי טורפים גדולים כמו יאנגצ'ואנוזאורוס. דינוזאור זה הופיע במשחקי המחשב Jurassic World Evolution וJurassic World Evolution 2. מדיה וקבצים בנושא צ'ונגצ'ינגוזאורוס בוויקישיתוף צ'ונגצ'ינגוזאורוס, באתר האנציקלופדיה של החיים (באנגלית) צ'ונגצ'ינגוזאורוס, באתר GBIF (באנגלית) Chungkingosaurus במדריך הדינוזאורים The Dino Directory של המוזיאון להיסטוריה של הטבע (לונדון)
הואיאנגוזאורוס

הואיאנגוזאורוס (שם מדעי: Huayangosaurus) הוא סוג של דינוזאור מתת-סדרת הסטגוזאורים שחי בתור היורה לפני 165 מיליון שנה. המאובנים של דינוזאור זה התגלו במחוז סצ'ואן שבסין. פירוש שם הדינוזאור הוא: "הזוחל של הואיאנג" - שמה הקדום של סצ'ואן, בו התגלה. לצידו נמצאו התרופוד גסוזאורוס, האורניתופוד קסיאנוזאורוס ומיני זאורופודים כמו שונוזאורוס ואומייזאורוס. במראהו ההואיאנגוזאורוס היה דומה לסטגוזאורוס, סטגוזאור גדול ומפורסם שחי כ-20 מיליון שנה באמריקה הצפונית, אך היה שייך למשפחה נפרדת - הואיאנגוזאוריים, לצד סוג נוסף שהתגלה באזור - הצ'ונגצ'ינגוזאורוס. הוא היה קטן בהרבה מהסטגוזאורוס - הוא הגיע לאורך של 4.5 מטרים בלבד. היו לו רגליים אחוריות יותר ארוכות מהקדמיות. הוא היה בעל שיניים קדמיות בקדמת הלסת שהותאמו ללעיסת צמחייה, דבר שלא היה לסטגוזאורים מאוחרים יותר, וזנב בעל 4 דוקרנים והיה בעל 2 דוקרנים על כתפיו. בדומה לרוב הסטגוזאוריים היו לו 2 שורות זיזים גדולים לאורך גבו עד הזנב, אך מראם דמה לסכינים יותר מהלוחיות של הסטגוזאורוס. ככל הנראה הם שימשו להגנה ואולי גם לשמירה מסוימת על חום הגוף, אם כי היו פחות מוצלחות בכך מהלוחיות הגדולות. לאחד מהגולגולות של ההואיאנגוזאורוס יש קרניים קטנות מעל העיניים, מדובר כנראה בגולגולת של בוגרים. דינוזאור זה הופיע במשחק המחשב Jurassic World Evolution. מדיה וקבצים בנושא הואיאנגוזאורוס בוויקישיתוף הואיאנגוזאורוס, באתר האנציקלופדיה של החיים (באנגלית) הואיאנגוזאורוס, באתר GBIF (באנגלית) Huayangosaurus במדריך הדינוזאורים The Dino Directory של המוזיאון להיסטוריה של הטבע (לונדון)
הואיאנגוזאוריים

הואיאנגוזאוריים (שם מדעי: Huayangosauridae) היא משפחה של דינוזאורים מתת-סדרת הסטגוזאורים שחיו בין היורה התיכון עד הקרטיקון התחתון לפני 125–165 מיליון שנה, באזור סין וכמה מאובנים נתגלו גם באנגליה. משפחה זו הייתה קרובתה הקדומה של הסטגוזאוריים והכילה מינים קטנים ופרימיטיביים יותר. הם היו בעלי לוחיות דמויות-סכינים על גבם, שיניים קדמיות בקדמת הלסת שחסרו לשאר הסטגוזאוריים וזיזים גדולים על הכתף. הם היו קטנים יותר והגיעו לאורך של 5 מטר לכל היתר ושקלו עד חצי טון. כמו שאר הסטגוזאורים הם היו אוכלי צמחים איטיים בעלי מוח קטן. גפיהם הקדמיות היו ארוכות כמעט כמו האחוריות, בשונה ממינים מאוחרים יותר להם רגליים ארוכות יותר. במראם הם דמו לסטגוזאורים גדולים יותר כמו הסטגוזאורוס מאמריקה הצפונית. הואיאנגוזאורוס (Huayangosaurus) צ'ונגצ'ינגוזאורוס (Chungkingosaurus) רגנוזאורוס (Regnosaurus) מדיה וקבצים בנושא הואיאנגוזאוריים בוויקישיתוף הואיאנגוזאוריים, באתר האנציקלופדיה של החיים (באנגלית) הואיאנגוזאוריים, באתר GBIF (באנגלית)
יוהאן השני, רוזן העיר נירנברג

יוהאן השני, רוזן העיר נירנברג (בגרמנית: Johann II. von Nürnberg;‏ 1309–1357) היה רוזן העיר נירנברג מבית הוהנצולרן. יוהאן נולד בשנת 1309, לפרידריך הרביעי, רוזן העיר נירנברג ולמרגרטה מקרינתיה, בתם של אלברט מגוריציה ואגנס מההנברג. בשנת 1332 מת אביו, ויוהאן ירש את נחלותיו. הוא התפרסם לאחר שהצליח לצרף לנחלותיו את קולומבאך בשנת 1340. בתקופת שלטונו התחוללה המגפה השחורה, אשר גבתה קורבנות רבים בנירנברג. בשל הטענה כי האוכלוסייה היהודית הייתה אחראית על המגפה, יהודים רבים בנירנברג נרצחו, בעוד יוהאן עמד מנגד, ללא תמיכה פעילה או התנגדות פעילה. יוהאן התחתן עם אליזבת מהנברג-שלויזינגן, בתם של ברטהולד השביעי, רוזן הנברג-שלויזינגן ואדלהיידה מהסן, ממנה נולדו לו 5 ילדים: פרידריך החמישי, רוזן העיר נירנברג (1333–1398). מרגרטה מנירנברג (מתה ב-1377), התחתנה עם שטפן השני, דוכס בוואריה. אליזבת מנירנברג (מתה ב-1383), התחתנה עם אולריך, רוזן שאונברג. אנה מנירנברג (מתה ב-1383). אדלייד מנירנברג. מדיה וקבצים בנושא יוהאן השני, רוזן העיר נירנברג בוויקישיתוף
פורד טרנזיט קורייר

פורד טרנזיט קורייר (באנגלית: Ford Transit Courier; קרוי גם: Ford Tourneo Courier) היא מכונית מסחרית המיוצרת ב-2 תצורות: מסחרית ו-מיניוואן, מתוצרת יצרנית הרכב הטורקית "Ford Otosan" (אנ'), חברת בת של קונצרן הרכב פורד אשר מיוצרת משנת 2014 ועד היום. דור ראשון - 2014–2017. דור שני 2017 - ועד היום. 4 דלתות - מסחרית 5 דלתות - מסחרית 5 דלתות - מיניוואן "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר" "פורד טרנזיט קורייר", שנת 2105 - מסחרית "פורד טרנזיט קורייר", שנת 2105 - מסחרית פורד פורד טרנזיט פורד טרנזיט קסטום פורד טרנזיט קונקט פורד טרנזיט בס מדיה וקבצים בנושא פורד טרנזיט קורייר בוויקישיתוף פורד טרנזיט קורייר, סרטון באתר יוטיוב פורד טרנזיט קורייר, סרטון באתר יוטיוב פורד טרנזיט קורייר, סרטון באתר יוטיוב "פורד" רכבים מסחרים / ראו "פורד טרנזיט קורייר" ford.it/veicoli-commerciali "פורד טרנזיט קורייר" החדשה - פורד אירופה ://media.ford.com/content/fordmedia/feu/en/products/cvs/transit-courier/transit-courier "פורד טרנזיט קורייר" - מסחרית premierford.co.uk/pdfs/vans/transit%20courier "פורד טרנזיט קורייר" autoexpress.co.uk/ford/transit-courier
Dear Basketball

Dear Basketball (בתרגום חופשי: "כדורסל יקר") הוא סרט אנימציה קצר משנת 2017 בבימויו ובהנפשתו של גלן קין (אנ'). הסרט מבוסס על הודעת הפרישה של כדורסלן העבר קובי בראיינט, אותה פרסם באתר פליירס טריביון ב-29 בנובמבר 2015. את פסקול הסרט הלחין ג'ון ויליאמס. בטקס פרסי האוסקר לשנת 2017 זכה הסרט בפרס לסרט המונפש הקצר הטוב ביותר. הייתה זו זכייתו הראשונה של האנימטור הוותיק גלן קין בפרס אוסקר, וכן הזכייה הראשונה של כדורסלן מקצועי בפרס אוסקר. הסרט הוא למעשה אילוסטרציה של הודעת הפרישה ממשחק של בראיינט, בה הוא נפרד ממשחק הכדורסל עצמו. לאורך ההודעה מספר בראיינט כיצד התאהב במשחק הכדורסל כילד, ומייחס את כל ההשקעה שלו לאורך הקריירה לאהבתו למשחק. בסיום מסביר בראיינט כי החליט לפרוש ממשחק בשל הקשיים הפיזיים עמם גופו מתקשה להתמודד. את הסרט מקריין בראיינט עצמו. אתר האינטרנט הרשמי של Dear Basketball "Dear Basketball", במסד הנתונים הקולנועיים IMDb (באנגלית) "Dear Basketball", באתר Rotten Tomatoes (באנגלית) "Dear Basketball", במסד הנתונים הקולנועיים KinoPoisk (ברוסית) הודעת הפרישה, באתר פליירס טריביון, 29 בנובמבר 2015 דף הסרט, באתר הרשמי של פרסי האוסקר סרטו של קובי בראיינט זוכה בפרס אוסקר, באתר הרשמי של ליגת ה-NBA,‏ 4 במרץ 2018 בראיינט הפך לכדורסלן הראשון שזוכה בפרס אוסקר, באתר theplaylist.net,‏ 4 במרץ 2018
פרידריך הרביעי, רוזן העיר נירנברג

פרידריך הרביעי, רוזן העיר נירנברג (בגרמנית: Friedrich IV. von Nürnberg; ‏1287–1332) היה רוזן העיר נירנברג מבית הוהנצולרן בין השנים 1300–1332. פרידריך נולד בשנת 1287, לפרידריך השלישי, רוזן העיר נירנברג ולהלן מסקסוניה, בתם של אלברכט הראשון, דוכס סקסוניה והלנה מבראונשווייג-לינבורג. בשנת 1300 מת אחיו יוהאן הראשון, רוזן העיר נירנברג, ופרידריך ירש את נחלותיו. בשנת 1307 הוא ואלברכט הראשון, מלך גרמניה הובילו את הצבא הקיסרי בקרב לוקה נגד בית וטין בהנהגתם של פרידריך הראשון, מרקיז מייסן ודיטריך הרביעי, מרקיז לוסטיה, אולם הובסו בקרב. פרידריך הרביעי נלחם בהצלחה רבה יותר לצד בית ויטלסבאך בהנהגת לודוויג הרביעי, קיסר האימפריה הרומית הקדושה בקרב מיהלדורף ב-28 בספטמבר 1322, ולכד את יריבו ההבסבורגי פרידריך הראשון, דוכס אוסטריה. בשנת 1331 הוא רכש את העיר אנסבך, ממנה הוקמה נסיכות אנסבך בשנת 1398. שנה מאוחר יותר מת פרידריך, ובנו יוהאן השני ירש את נחלותיו. פרידריך התחתן עם למרגרטה מקרינתיה, בתם של אלברט מגוריציה ואגנס מההנברג, ממנה נולדו לו 10 ילדים: יוהאן השני, רוזן העיר נירנברג (1309–1357). קונרד השלישי מנירנברג (מת ב-1334). פרידריך מנירנברג (מת ב-1365), בישוף רגנסבורג בין השנים 1340-1365. אלברכט מנירנברג (מת ב-1361). ברטהולד מנירנברג (1320–1365), בישוף אייכשטדט בין השנים 1354-1365, והקנצלר של קרל הרביעי, קיסר האימפריה הרומית הקדושה. הלנה מנירנברג (מתה אחרי 1374), התחתנה עם אוטו החמישי מאורלמינדה, ולאחריו התחתנה עם היינריך השביעי, רוזן שוורצבורג-בלאנקנבורג. אנה מנירנברג (מתה אחרי 1340), התחתנה עם אולריך הראשון מלוכטנברג. מרגרטה (מתה אחרי 1382), התחתנה עם אדולף הראשון, רוזן נסאו-ויסבאדן-אידשטיין. אגנס מנירנברג (מתה אחרי 1363), התחתנה עם ברטהולד החמישי מנויפן, ולאחריו התחתנה עם אלברכט השני מוורדנברג והייליגנברג. קתרינה מנירנברג (מתה אחרי 1373), התחתנה עם אברהרד מוורטהיים. מדיה וקבצים בנושא פרידריך הרביעי, רוזן העיר נירנברג בוויקישיתוף
אברהם שהרבני

הרב אברהם שהרבני (כ"ו באלול תרצ"ו, 13 בספטמבר 1936 - י"א באייר תשע"ח, 26 באפריל 2018) היה רב ודיין ישראלי. כיהן כרבה רבה הספרדי של העיר רחובות. נולד בעיר בגדאד שבעיראק לגורג'יה ולרב גבריאל שכיהן לימים כרב וחזן קהילות יוצאי עיראק בערים חולון ורחובות. בהיותו בן שש שנים היה נוהג ללכת עם אביו מדי יום ראשון לבית המדרש בית זלכה ולא היו חוזרים עד ליום שישי לביתם. סדר הלימוד החל כשעתיים קודם זמן נץ החמה והסתיים לאחר תפלת ערבית, סדר לימוד זה ליווה את הרב עד ימיו האחרונים כאשר נודע שמו כשקדן עצום וכמתמיד אשר הספר לא זז מתחת ידיו. בשנת 1950 (תש"י) בהיותו בן ארבע עשרה שנה עלה עם הוריו ושאר בני משפחתו ארצה בעליה הגדולה של יהודי עיראק, ושוכנו במעברת זרנוגה הסמוכה לעיר רחובות. משם המשיך הנער בלימוד בישיבת קלצק ברחובות בראשות הרב צבי יהודה מלצר בנו של הרב איסר זלמן מלצר. בהיותו כבן עשרים ושתים שנה עוד טרם נישואיו שלח אותו הרב אלימלך בר-שאול, בהסכמת הרב הראשי והראשון לציון יצחק נסים, לכהן כרב מושב העובדים בן זכאי הסמוך לעיר יבנה. בשנת תשי"ט נישא לאורה ויחד התגוררו במושב בן זכאי עד לשנת תשכ"ט. בשנים אלו כיהן במקביל על אף גילו הצעיר כראש ישיבת 'רבנו יוסף חיים' בעיר תל אביב. לאחר מכן ביקש ממנו הרב חיים דוד הלוי לימים רבה של תל אביב יפו ובעת ההיא רבה של ראשון לציון לכהן כרב שיכון המזרח בראשון לציון. בשנת תשל"ד נפטר הרב יחזקאל כהן רבה של רחובות, ובצוואתו הורה שרצונו הוא שהרב שהרבני מראשון לציון ימלא את מקומו כרב העיר. בשנת תשנ"ד הקים כולל אברכים 'עטרת גבריאל' על שם אביו. כחודשיים לפני פטירתו נכנס הרב לניתוח בלבו שלאחריו נאבק על חייו במשך תשעה שבועות. בי"א אייר התשע"ח הלך הרב לעולמו. לרב שהרבני ארבע בנות ושלשה בנים. בכור בניו, הרב יצחק שהרבני, כיהן כרב מושב אחיסמך ולאחר מכן כרב האזורי חבל מודיעין. אחד היה אברהם - אלחנן שהרבני
וילהלם הראשון, רוזן הסן התחתית

וילהלם הראשון, רוזן הסן התחתית (בגרמנית: Wilhelm I. von Hessen; ‏ 4 ביולי 1466 – 8 בפברואר 1515) היה רוזן הסן התחתית בין השנים 1471–1493. וילהלם השראשון נולד ב-4 ביולי 1466 בקאסל, ללודוויג השני, רוזן הסן התחתית ולמכטילד מווירטמברג-אוראך, בתו של לודוויג השני, רוזן וירטמברג-אוראך. וילהלם נקרא גם וילהלם הזקן, כדי להבדילו מאחיו וילהלם האמצעי - וילהלם השני, רוזן הסן, ומבן דודו וילהלם הצעיר - וילהלם השלישי, רוזן הסן העילית. בשנת 1471 מת אביו, ווילהלם ירש את נחלותיו. אחרי שעלה לרגל לארץ הקודש בשנת 1491, ובשל כך כונה אביר הקבר הקדוש, הוא כנראה נדבק בעגבת, ובעקבות כך ויתר על כיסאו לטובת אחיו וילהלם השני ב-3 ביוני 1493. לאחר מכן הוא בילה את חייו בשפאנגנברג, עד מותו ב-8 בפברואר 1515. ב-17 בפברואר ב-1488 התחתן וילהלם בהאן-מינדן, עם אנה מבראונשווייג-וולפנביטל, בתם של וילהלם השני, דוכס בראונשווייג-וולפנביטל ואליזבת, רוזנת שטולברג, ממנה היו לו חמש בנות: מטילדה (1489–1493). מכטילד (1490–1558), התחתנה עם קונרד, רוזן טקלנבורג. אנה (1491–1513). קתרינה (1495–1525), התחתנה עם הרוזן אדם פון ביכלינגן אליזבת (1503–1563), התחתנה עם לודוויג השני, רוזן פפאלץ-צווייבריקן, ולאחריו התחתנה עם גאורג, רוזן פפאלץ-זימרן. וילהלם הראשון, רוזן הסן(הקישור אינו פעיל) Allgemeine Deutsche Biographie. Wikisource: Allgemeine Deutsche Biographie וילהלם הראשון, רוזן הסן התחתית, באתר "Find a Grave" (באנגלית) Marek, Miroslav. "brabant/brabant6.html". Genealogy.EU. Marek, Miroslav. "welf/welf4.html". Genealogy.EU.
סימני דרך (פירושונים)

האם התכוונתם ל... סימני דרך (אלבום) – אלבום של הזמר יהורם גאון משנת 1982 סימני דרך (מחזמר) – מחזה מוזיקלי משיריה של נעמי שמר בבימוי משה קפטן סימני דרך (משחק) – משחק ילדים לשני משתתפים או יותר סימני דרך (שיר) – שיר שכתבה והלחינה נעמי שמר ושר יהורם גאון
פרנסין דקארי

פרנסין דקארי (נולדה ב-1942) היא סוציולוגית, פעילה פמיניסטית, ופרופסורית לסוציולוגיה באוניברסיטת קוויבק במונטריאול. דקארי היא מובילת דעה פמיניסטית וממייסדות לימודי נשים במרחב האקדמי בקוויבק. פרנסין דקארי החלה את הקריירה האקדמית שלה בקולג' אדוארד-מונפטיט, המשיכה אותה באוניברסיטת מונטריאול, תוך שהיא מתמקדת בנושא החלוקה המגדרית בסביבת הלימודים. היא סיימה דוקטורט בסוציולוגיה של המדע ב-1985. באותה שנה, החלה ללמד באופן קבוע באוניברסיטת קוויבק במונטריאול (UQAM). מאז שנת 2011, היא המנהלת המדעית של לימודי נשים בקוויבק. עבודות המחקר של דקארי מתמקדת בתאוריות של האבולוציה של השיח והפרקטיקות של הפמיניזם בקוויבק, כמו גם בנושאים הקשורים למשפחה ולעבודת נשים. דקארי היא חלוצת בבניית המערך האקדמי בלימודי נשים בקוויבק. עבודתה המחקרית והאקטיביסטית פעלה למתן לגיטימציה למחקר הפמיניסטי והרחבתו למנעד רחב של נושאים.  דקארי הייתה המנהלת של הוועדה המדעית של הקונגרס הבינלאומי הפמיניסטי למחקר, שהתקיים במונטריאול בשנת 2015. 2011 - פרס מצוינות במחקר וביצירה, מאוניברסיטת קוויבק.  2012 - פרס אורסלה פרנקלין ללימודי מגדר מהאגודה המלכותית של קנדה. מדיה וקבצים בנושא פרנסין דקארי בוויקישיתוף פרסומים של פרנסין דקארי באתר מדעי החברה פרנסין קרט באתר לימודי נשים
קרל ליצמן

קרל ליצמן (בגרמנית: Karl Litzmann‏; 22 בינואר 1850 – 28 במאי 1936) היה גנרל גרמני אשר פיקד על כוחות במלחמת העולם הראשונה. לאחר המלחמה היה פוליטיקאי במסגרת המפלגה הנאצית. ליצמן נולד בעיירה נויגלובסוב שבברנדנבורג ב-22 בינואר 1850. ב-1870 התגייס ליצמן לצבא הפרוסי ובאותה שנה השתתף במלחמת צרפת–פרוסיה. ב-1895 הוא כבר החזיק בדרגת אוברסט, וב-1898 קודם לדרגת גנרל-מיור. בין 16 ביוני 1901 ל-26 באוגוסט 1907 הוא פיקד על הדיוויזיה ה-39. בין השנים 1902–1905 הוא שימש כמנהל אקדמיית המלחמה הפרוסית. ב-1905 הוא פרש מהצבא בשל חילוקי דעות עם המטכ"ל. עם פרוץ מלחמת העולם הראשונה באוגוסט 1914, חזר ליצמן לצבא, וב-18 באוקטובר של אותה שנה מונה למפקד דיוויזיית המשמר השלישית. הדיוויזיה שלו הועברה כחלק מהארמייה התשיעית לשלזיה כדי לסייע לצבא האוסטרו-הונגרי בקרב גליציה. הדיוויזיה השתתפה בקרב על הוויסלה ובקרב לודז' ולאחר מכן במתקפת הקרפטים. במהלך קרב לודז' ביצעה הדיוויזיה שלו הגנת גבורה ליד בז'זיני, ועל כך זכה ליצמן לכינוי "האריה מבז'זיני" וקיבל את הפור לה מריט. ב-1915 קיבל ליצמן פיקוד על קורפוס המילואים ה-40 ופיקד עליו במהלך הקרב השני על האגמים המזוריים. על חלקו בכיבוש קובנה, הוספו עלי אלון לעיטור הפור לה מריט שלו. וילהלם השני, קיסר גרמניה הציע לו תואר אצולה אולם הוא דחה אותו. ליצמן היה מזועזע מהתבוסה הגרמנית הצורבת במלחמת העולם הראשונה ומתנאי השלום הנוקשים של חוזה ורסאי, ותמך בקבוצות ימין לאומניות ומלוכניות. הוא פרסם את האוטוביוגרפיה שלו ב-1927 ובה טען שהאשמה בתבוסה היא השיטה הפרלמנטרית שהונהגה בקיסרות הגרמנית. הוא דחה את רעיונות רפובליקת וויימאר וטען שהתקומה הלאומית הגרמנית דורשת חזרה ל"רוח ביסמרקיאנית". הוא ניבא שמנהיג חדש יבוא ויציל את העם הגרמני ממצוקתו על ידי השבת המלוכה. כבר ב-1929 חזר בו ליצמן מדעותיו המלוכניות והצטרף למפלגה הנאצית. המוניטין שלו כגיבור מלחמה סייע מאוד לתעמולת המפלגה. ב-1932 הוא נבחר ללנדטאג הפרוסי. בנובמבר של אותה שנה הוא נבחר גם כאחד מנציגי המפלגה הנאצית ברייכסטאג. ב-6 בדצמבר הוא נשא נאום ברייכסאג בו תקף בחריפות את נשיא גרמניה פאול פון הינדנבורג ודרש ממנו למנות את היטלר כקנצלר גרמניה. ב-15 בדצמבר הוא ויתר על מקומו ברייכסטאג. בבחירות שנערכו ב-5 במרץ 1933 הוא נבחר מחדש לרייכסטאג, אך ויתר על מקומו ב-2 באפריל. ביולי הוא הצטרף למועצת המדינה הפרוסית של הרמן גרינג. בנובמבר של אותה שנה הוא נבחר לרייכסטאג בפעם השלישית, והפעם החזיק בתפקיד עד מותו ב-28 במאי 1936 בגיל 86. ב-1939 קראו הנאצים לעיר לודז' ליצמנשטאט (Litzmannstadt) על שמו של ליצמן. בנו של ליצמן, קרל-זיגמונד ליצמן הצטרף לאס אה ובהמשך נעשה לגנרלקומיסר של נציבות הרייך אוסטלנד. נכדו ולטר ליצמן הצטרף ללופטוואפה ולאחר מכן לחיל האוויר של צבא העם הלאומי והגיע לדרגת אוברסט. נכדתו אורסולה ליצמן התפרסמה כצלמת. מדיה וקבצים בנושא קרל ליצמן בוויקישיתוף קרל ליצמן באתר The Prussian Machine (באנגלית) קרל ליצמן באתר הספרייה הלאומית הגרמנית (בגרמנית) קרל ליצמן באתר הספרייה הלאומית לכלכלה (בגרמנית) קרל ליצמן באתר הרייכסטאג (בגרמנית) קרל ליצמן באתר Akten der Reichskanzlei. Weimarer Republik (בגרמנית) קרל ליצמן באתר Gesetzlosen Gesellschaft (בגרמנית)